ET Euroopa Liidu Teataja C 180/26

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2014/C 180/14)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

MUUTMISTAOTLUS

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

MUUTMISTAOTLUS VASTAVALT ARTIKLILE 9

„Sedano Bianco di Sperlonga”

EÜ nr: IT-PGI-0105-01187 – 13.12.2013

KGT ( X ) KPN ( )

1. Spetsifikaadi osa, mida muutmine hõlmab

—

☐

—

☒

—

☐

—

☐

—

☐

—

☐

—

☐

—

☐

—

☐

2. Muudatus(t)e liik

—

☒

—

☐

—

☐

—

☐

3. Muudatus

Muudetud on orgaaniliste hapete ja suhkru vähimat kogusisaldust:

— orgaaniliste hapete kogusisaldus: vähemalt 100 mg / 100 g,

— suhkru kogusisaldus: vähemalt 10,00 mg/g.

Kõnealused näitajad määratakse kindlaks varsselleri „Sedano Bianco di Sperlonga” (KGT) söödavast osast, kasutades ametlikke analüüsimeetodeid.

Muutmistaotluse aluseks on Cassino Ülikooli tehtud teaduslik-tehnilise uuringu tulemused; uuring ise hõlmas suurt hulka taimi ja põllumajanduslikke majapidamisi, mille valim oli esinduslikum kui varsselleri „Sedano Bianco di Sperlonga” spetsifikaadi koostamisel aluseks võetud esialgne uuring, mis oli tol hetkel ainus olemasolev vastavasisuline materjal.

Kuna valimi koostamise võimalused olid avardunud, oli uuringu eesmärk vaadelda üksnes varsselleri „Sedano Bianco di Sperlonga” söödavast osast võetud proove ning võtta aluseks esinduslikumad andmed, viies valimis esinevate erinevuste ja analüüsist tulenevate erinevuste mõju miinimumini.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (3)

„Sedano Bianco di Sperlonga”

EÜ nr: IT-PGI-0105-01187 – 13.12.2013

KGT ( X ) KPN ( )

1. Nimetus

„Sedano Bianco di Sperlonga”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Selle toote kirjeldus, mida punktis 1 esitatud nimetus tähistab

Kaitstud geograafilise tähisega „Sedano Bianco di Sperlonga” on hõlmatud üksnes liigi Apium graveolens L. var. dulce (Mill.) ökotüüpi ’Bianco di Sperlonga’ kuuluv valgete või valkjate leherootsudega varsseller. Ökotüüp on iseloomuliku heleda värvusega, mis võib olenevalt istutussagedusest olla siiski erineva nüansiga. Kaitstud geograafilise tähisega varsseller „Sedano Bianco di Sperlonga” peab tarbimisse lubamisel vastama kohaliku ökotüübi ’Bianco di Sperlonga’ iseloomulikele omadustele: taim on keskmise kõrgusega, kompaktne ja koosneb 10–15 helerohelisest lehest; lehevarred on valged, kergelt helerohelise tooniga, vähe kiudsed ja iseloomulikult vähe esiletungivate roodudega. Varsselleri kaal sõltub taime suurusest: keskmise suurusega taim kaalub 500–800 grammi, suur üle 800 grammi. Maheda maitse ja vähese lõhnaga varssellerit tuleks tarbida eelkõige värskelt. Varsselleri „Sedano Bianco di Sperlonga” orgaaniliste hapete kogusisaldus on vähemalt 100,00 mg / 100 g; vastupidavus murdumisele vähemalt 20 N ja suhkru kogusisaldus vähemalt 10,00 mg/g. Kõnealused näitajad määratakse kindlaks varsselleri „Sedano Bianco di Sperlonga” (KGT) söödavast osast, kasutades ametlikke analüüsimeetodeid.

3.3. Tooraine (üksnes töödeldud toodete puhul)

—

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Varsselleri „Sedano Bianco di Sperlonga” seemneid peab tootma, kasvatama ja koristama tootmise geograafilises piirkonnas.

3.6. Erieeskirjad viilutamise, riivimise, pakendamise jm kohta

Toode tuleb hoolikalt pakendada geograafilises tootmispiirkonnas, et vältida hõõrdumist, mis võiks lõhkuda taime kudesid, ja koemahla väljanõrgumist. Pärast korjamist võib taime päikese käes hoida vaid minimaalselt.

Varsseller pakendatakse

— 4–5 taime ühes kihis sisaldavasse pakendisse kogukaaluga kuni 5 kg või

— 8–10 taime kahes kihis sisaldavasse pakendisse kogukaaluga kuni 10 kg.

Pakendite puhul, mis sisaldavad 1–3 taime, tuleb iga kimp eraldi märgistada.

3.7. Erieeskirjad märgistamise kohta

Lisaks liidu graafilisele sümbolile ja sellega seotud tähistusele peavad pakendil olema allpool esitatud logo ning selges ja loetavas trükikirjas järgmised lisaandmed:

— „Sedano Bianco di Sperlonga” ning selle järel lühend IGP (Indicazione Geografica Protetta), mõlemad suuremate tähtedega kui märgisel kujutatud muu tähistus;

— tootja ja pakendaja nimi, ärinimi ja aadress.

Keelatud on lisada märkeid, mis ei ole sõnaselgelt ette nähtud. Siiski on lubatud kasutada viiteid kaubamärkidele, kui need ei ole toodet kiitva ja tarbijat eksitava iseloomuga; ühtlasi võib pakendil olla märgitud selle põllumajandusliku majapidamise nimi, kelle maatükkidel varsseller on kasvatatud, samuti muu liidu, riigi või maakonna õigusaktidega lubatud tõene ja dokumenteeritav teave, mis ei ole vastuolus spetsifikaadi eesmärkide ja sisuga.

Nimetust „Sedano Bianco di Sperlonga” ei tõlgita.

Nimetuse „Sedano Bianco di Sperlonga” logo on ristkülik, millel on raami sees nelja laine taustal kujutatud kaks sellerit.

4. Geograafilise piirkonna täpne määratlus

Varsseller „Sedano Bianco di Sperlonga” (KGT) peab olema kasvatatud Fondi kommuuni ja Sperlonga kommuuni territooriumil.

5. Seos geograafilise piirkonnaga

5.1. Geograafilise piirkonna eripära

„Sedano Bianco di Sperlonga” tootmispiirkonna omapäraks on varsselleri kasvatamiseks väga soodsad mullastiku- ja kliimatingimused. Väga iseloomulik tootmispiirkonnale on põhjavee esinemine peaaegu maapinna tasemel, eriti aladel, mis jäävad kuivendatud maa ja mere vahele, neil märgaladel (pantano) on varssellerit läbi aegade kasvatatud, alguses avamaal, seejärel katmikalal. Ala iseloomustab põhjavee suur soolasus.

KGTga hõlmatud tootmispiirkonna kliima on mõõdukalt mereline ja selle tüüpilised tunnused on järgmised: keskmine temperatuur 17–18 °C; kuu keskmine temperatuur alla 10 °C 1–3 kuu jooksul; kõige külmema kuu keskmine madalaim temperatuur 6,9 °C; aasta keskmine sademete hulk 727 – 1 133 mm ning suviste sadamete hulk 61–83 mm. Rannikupiirkonnas võib täheldada suuremat kuivust, mis kestab maist kuni augustini. Osutatud näitajatega keskkond sobib ideaalselt varsselleri „Sedano Bianco di Sperlonga” kasvatamiseks.

Väga olulisel kohal on ka kohalikud põllumajandustootjad, kes juhivad alla ühe hektari suuruse keskmise pindalaga põllumajanduslikke majapidamisi ja kasutavad vähese keskkonnamõjuga tootmismeetodeid ning on suutnud tänu sellele säilitada ökotüübi ’Bianco di Sperlonga’ paljundamise, kasutades seemnete fenotüübilist valikut (kasutatakse üksnes parimate taimede seemneid); samuti on see võimaldanud säilitada taime jaoks sobivaima tootmistehnoloogia.

5.2. Toote eripära

Ökotüüpi ’Bianco di Sperlonga’ kuuluva varsselleri „Sedano Bianco di Sperlonga” varred on ökotüübile omaselt heleda värvusega, kergelt murduvad ning tänu erilistele organoleptilistele omadustele – lõhn, mõõdukalt aromaatne magus maitse, mida rikastab happeline noot – sobivad varred eriti hästi värskelt tarbimiseks.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

Kohalikul ökotüübil ’Bianco di Sperlonga’ põhineva varsselleri „Sedano Bianco di Sperlonga” kasvatamisel on olulisel kohal selektiivne kasvatus, mille eesmärk on eelkõige rõhutada noorte taimeosade (leherootsud) valget värvust ning lükata õievarre kujunemise etapp hilisemaks (botaaniliselt oluline üksikasi, millega püütakse pikendada korjamisetappi), ühtlasi on selle eesmärk saavutada taime kompaktne kuju ja väiksem suurus. Lisaks juba loetletud organoleptilistele omadustele on nimetatud omaduste järgi lihtne varssellerit „Sedano Bianco di Sperlonga” muudest turul olevatest varsselleritest eristada.

Varssellerit „Sedano Bianco di Sperlonga” hakati Fondi ja Sperlonga piirkonnas kasvatama 1960ndatel aastatel. Võrdlemisi kiiresti võeti varsselleri kasvatamiseks kasutusele Sperlonga järve ja Türreeni mere vahele jäävad alad (pantani), mida võib iseloomustada kui üleujutatavaid märgalasid, ning tänapäeval on need alad hinnatud kasvatuspiirkond. Tõestust kultuuri kasvatamise kohta Fondi ja Sperlonga kommuunide territooriumil pakuvad rohked maksualased dokumendid 1960ndate aastate algusest kuni praeguse ajani, mil pärast esimest sissejuhatavat etappi on „Sedano Bianco di Sperlonga” kaubanduslik ja tarbimisväärtus hakanud Rooma turgudel kiiresti kasvama. Viimastel aastakümnetel on täheldatud varsselleri kasvatamise pidevat suurenemist.

Viide spetsifikaadi avaldamisele

(Määruse (EÜ) nr 510/2006 (4) artikli 5 lõige 7)

Taotluse esitanud asutus on algatanud riikliku vastuväite esitamise menetluse, avaldades kaitstud geograafilise tähise „Sedano Bianco di Sperlonga” spetsifikaadi muutmise taotluse 11. oktoobri 2013. aasta Itaalia Vabariigi Teatajas (Gazzetta Ufficiale della Repubblica Italiana) nr 239.

Toote spetsifikaadi täielik tekst on saadaval järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Qualità e sicurezza” („ Kvaliteet ja ohutus”) (ekraani ülemises paremas osas), seejärel linki „Disciplinari di Produzione all’esame dell’UE” („ELile hindamiseks esitatud spetsifikaadid”).

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Asendatud määrusega (EL) nr 1151/2012.

(4) Vt joonealust märkust 3.